SKRIFTLIG FORESPØRGSEL E-2122/99

af Reinhold Messner (Verts/ALE) til Rådet

(29. november 1999)

Om: Udnævnelse af en særlig EU-repræsentant for Tibet

Rådet har utvivlsomt kendskab til Europa-Parlamentets beslutninger af 13. juli 1995(1), 15. januar 1998(2) og 14. maj 1998(3) om situationen i Tibet.

Ud over en fordømmelse af Folkerepublikken Kinas ulovlige invasion og besættelse af Tibet indeholder nævnte beslutninger en udtrykkelig anmodning til Rådet og Kommissionen om at udnævne en særlig EU-repræsentant for Tibet, der skal have til opgave at tage alle initiativer, der kan sikre, at EU's anmodninger angående situationen for de borgerlige og politiske rettigheder i Tibet bliver fulgt op.

Europa-Parlamentet, Kommissionen og et stort antal premierministre har forsikret Dalai Lama om, at de vil forsøge at gøre noget for så vidt angår situationen vedrørende menneskerettigheder og borgerlige rettigheder i Tibet og at få reelle forhandlinger i gang mellem Dalai Lama og de kinesiske myndigheder uden forhåndsbetingelser fra nogen af parternes side.

Desuden har Europa-Parlamentet gentagne gange anmodet om oplysninger vedrørende verdens yngste politiske fange, Gedhun Choeky Nyima, den 10-årige tibetanske dreng, der i en alder af seks år blev kidnappet af de kinesiske myndigheder efter at være blevet anerkendt af Dalai Lama som den sidste reinkarnation af Tibets vigtigste andet spirituelle overhoved, Panchen Lama.

1. Agter Rådet at foretage sig noget konkret for at udnævne en særlig EU-repræsentant for Tibet?

2. Agter Den Europæiske Union at opfylde sine løfter til Dalai Lama vedrørende menneskerettighedssituationen i Tibet og vedrørende indledningen af reelle forhandlinger mellem Dalai Lama og de kinesiske myndigheder?

3. Vil Rådet lægge pres på de kinesiske myndigheder for at få sat de politiske fanger Gedhun Choeky Nyima, Nawang Chophel og Nawang Sandrol på fri fod?

(1) EFT C 249 af 25.9.1995, s. 162.

(2) EFT C 34 af 2.2.1998, s. 169.

(3) EFT C 167 af 1.6.1998, s. 223.

Svar

(24. januar 2000)

1. Rådet har mærket sig Europa-Parlamentets beslutninger om Tibet. Det har under møder med kineserne gjort opmærksom på Unionens betænkeligheder med hensyn til situationen i Tibet, navnlig i forbindelse med menneskerettighedsdialogen med Kina. Denne dialog, der blev genoptaget i 1997, er ikke blot et middel til fremme af respekten for menneskerettigheder og grundlæggende frihedsrettigheder. Den tager sigte på konkrete resultater i form af en forbedring af de reelle forhold. Efter Rådets opfattelse kan denne dialog føre til mere konkrete resultater end udnævnelsen af en særlig repræsentant for Tibet.

2. En af Unionens målsætninger i forbindelse med drøftelserne om mindretalsrettigheder i forskellige regioner i Kina er ganske rigtigt at fremme dialogen mellem den kinesiske regering og Dalai Lama i håbet om, at en sådan dialog kan føre til øget selvstyre for Tibet. Unionen har benyttet alle lejligheder til at tage spørgsmålet op, og den vil fortsætte med at tage det op med den kinesiske part på både ministerplan og embedsmandsplan.

3. Rådet tager desuden enkeltspørgsmål op med kineserne, og det presser på for at få løsladt politiske fanger. Gedhun Choeky Nyima, Nawang Chophel og Nawang Sandrol er opført på den liste, som blev forelagt for og drøftet med kineserne tidligere på året.